《春日即事呈定海尉葛叔忱》
宋代·释道潜

曾台宿霞披，滴沥朝露湿。有客独登临，含情空伫立。

问君伫立何所为，报言远人尝有期。菊花黄日出山去，芳草绿时犹未归。

万壑千岩望何极，愿托孤鸿寄消息。少年游衍易蹉跎，翻恐归来不相识。

满目春晖花烂熳，花底幽禽自相唤。纷纷万类皆有从，独我参差邈云汉。

劝君不用长相思，容颜消竭神空疲。无情况有西楼月，夜夜清光照不亏。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。